*Десет години Рамкова конвенция за контрол на тютюна*

*на Световната здравна организация в Република България*

Рамковата конвенция за контрол на тютюна (РККТ) на Световната здравна организация (СЗО) е първият международен договор за обществено здраве в света, влязла в сила на 27 февруари 2005 г. – 90 дни, след като 40 държави я приемат, утвърждават, ратифицират и се присъединяват към нея. Днес, през 2015 г., РККТ е ратифицирана от 186 страни от целия свят.

Световната здравна организация приема РККТ, решена да предпази настоящите и бъдещите поколения от консумацията на тютюн и излагане на тютюнев дим, с дълбока загриженост относно увеличаването разпространението на тютюнопушенето и други форми на употреба на тютюн в световен мащаб и с убеждението, че конвенцията е новаторска стъпка към напредване на националните, регионалните и международните действия и глобално сътрудничество за защита на човешкото здраве от пагубното въздействие на тютюна и излагането на тютюнев дим.

Република България е ратифицирала РККТ в края на 2005 г., като за България е в сила от 05 февруари 2006 г.

Член 6 - **Ценови и данъчни мерки за намаляване на търсенето на тютюн**

През годините акцизът в България върху цигарите е увеличаван четири пъти, като е нараствал съответно от 19,17 евро на 1000 къса цигари през 2004 г., на 38,22 евро през 2006 г., на 41,07 евро през 2008 г., за да достигне 75,67 евро на 1000 къса цигари от 1.01.2010 г., с което е превишен изисквания минимум за страните от Европейския съюз от 64 евро. Последното увеличение на акциза доведе до най-големия скок на цените на цигарите през последните няколко години, като цената на една опаковка нарасна с повече от 1,5 лева. Увеличаването на акциза, а оттам и на цената на дребно, доведе до намаляване потреблението на тютюневи изделия, като броят цигари средно месечно на едно лице от домакинствата от 77,2 през 2005г. намалява до 64,9 броя през 2009 г. В периода 2010 г. – 2014 г. броят цигари средно месечно на едно лице от домакинствата е около 50 броя, като за 2011 г. той възлиза на 45,6 броя, за 2012 г. – 50,1 броя, за 2013г. – 49,7 броя, за 2014 г. – 50,2 броя.

През периода 2016 г. – 2018 г. е предвидено плавно увеличение на акцизната ставка на цигарите с цел достигане през 2018г. на минималните за ЕС нива. Минималните прагове са както следва: 82,32 евро на 1000 къса – за 2016г., 85,90 евро на 1000 къса – за 2017 г. и 91,00 евро на 1000 къса – за 2018 г.

**Член 8 - Предпазване от пасивното тютюнопушене**

С изменение на Закона за здравето от 1 юни 2012 г. е въведена пълна забрана за тютюнопушене в закритите обществени места и на някои открити обществени места.

Целта на въведената забрана за тютюнопушене е опазване на общественото здраве. Тази забрана от една страна защитава здравето на непушачите, които са подложени на въздействието на тютюневия дим в закритите и някои открити обществени места, а от друга страна предпазва самите пушачи от прекомерна употреба на тютюн и тютюневи изделия.

Дейностите за ограничаване на тютюнопушенето в Р България се изпълняват съгласно Закона за здравето в чл. 56 и чл. 56а.

В чл.56 забранява се тютюнопушенето в закритите обществени места (търговските обекти, места за настаняване, заведения за хранене и развлечения, заведения за хранене, аптеки, дрогерии и оптики и др.). В допълните разпоредби на Закона е посочен смисъла на термина „обществени места”, като точно са изброени видовете обществени места. В чл. 56а забранява се тютюнопушенето в следните открити обществени места (прилежащите терени и тротоари на детските ясли, детските градини, училищата, ученическите общежития и местата, където се предоставят социални услуги за деца; площадките за игра;на които са организирани мероприятия за деца и ученици;спортните обекти, летни кина и театри – по време на спортни и културни прояви.

Член 9 - **Регулиране съдържанието на тютюневите изделия**

Чрез националното законодателство Република България спазва поетия през 2010 г. ангажимент за максимално допустимото съдържание на:

- катран - 10 мг в цигара;

- никотин - 1 мг в цигара;

- въглероден оксид - 10 мг в цигара.

Измерването и контролът се извършват от акредитирани лаборатории.

Член 10 - **Регулиране разкриването на съдържанието на тютюневите изделия**

Съгласно Закона за тютюна и тютюневите изделия Институтът по тютюна и тютюневите изделия е упълномощен да разпространява информация за списъка на всички използвани при производството на тютюневи изделия съставки, тяхното количество и токсикологични данни, свързани с неблагоприятното въздействие върху човешкото здраве, с изключение на информация за формулата на отделните изделия, която представлява търговска тайна.

Р България участва в международен проект за съгласуване на промяна в ръководните принципи по чл. 10 - Регулиране разкриването на съдържанието на тютюневите изделия.

На основание на националното законодателство Институтът по тютюна и тютюневите изделия има правомощията да извършва изследвания и анализи на тютюневи изделия за установяване съдържанието на вредни вещества и съставки, включително на катран, никотин и въглероден оксид, както и оценката за съответствие на съдържанието на вредни съставки в цигарите. Списъкът на всички съставки за всяко изделие по азбучен ред се публикува на интернет страницата на института, като задължително се посочва съдържанието на катран, никотин и въглероден оксид за всяко изделие.

Член 11 - **Опаковка и етикетиране на тютюневите изделия**

Действащата нормативна уредба, със Закона за тютюна и тютюневите изделия и Наредбата за изискванията за етикетиране, обозначаване и оформление на тютюневите изделия и за определяне на стандарти за извършване оценка на съответствието на съдържанието на катран, никотин и въглероден оксид в тютюневите изделия, приета с ПМС № 184 от 2004 г., въвежда изискване на всяка потребителска и външна опаковка на тютюневите изделия, да бъдат изписани предупредителни (основен и допълнителен) надписи, свързани със здравните последствия от тютюнопушенето. Предупредителните надписи следва да се отпечатват върху равен брой потребителски опаковки.

Основният предупредителен надпис върху опаковките на цигарите следва да заема не по-малко от 30% от съответната повърхност, а допълнителният предупредителен надпис – не по-малко от 40% от съответната повърхност. Върху потребителските опаковки, предназначени за тютюневи изделия, различни от цигарите, чиято видима повърхност надхвърля 75 см2, основното и допълнителните предупреждения покриват не по-малко от 22.5 см2 от съответната повърхност.

На потребителските опаковки на всички видове цигари следва да се посочва и съдържанието на катран, никотин и въглероден оксид в съответното изделие.

Въведена е и забрана за продажба на тютюневи изделия, върху опаковките на които има текстове, названия, търговски марки, фигуративни или други знаци, определящи даденото изделие като по-малко вредно – чл. 30, ал. 2, т. 15 от Закона за тютюна и тютюневите изделия и чл. 8, ал. 2 от цитираната по-горе наредба.

Член 12 – Образование, комуникация, обучение и обществена информация

Бяха реализирани няколко национални ученически конкурси: „Модерен ли си или пушиш?” за специализираните художествени училища; „Благолаж”- за разказвачи, осмиващи порока тютюнопушене; „Проектът на нашия клас – за живот без тютюн”- за формирането на паралелки и класове, 100% свободни от тютюнев дим и Международния конкурс „Не на цигарите!” за детска рисунка.

Бяха създадени три художествено-документални филми, насочени към вредата от пасивното тютюнопушене в семейството и опасните последици от тютюнопушенето при бременни жени.

През 2008 г. стартира Национална линия за отказ от тютюнопушене с универсален номер 0700 10 323.

Всяка година през месеците май и ноември се провеждат национални кампании за ограничаване на тютюнопушенето, с мото от Световната здравна организация.

Бяха обучени медицински специалисти за усвояване на ефективни методи за отказ от тютюнопушене и за успешно консултиране на граждани.

Бяха създадени 28 кабинета за отказ от тютюнопушене към регионалните здравни инспекции.

С Решение № 538 от 12.09.2013 г. на Министерския съвет е приета Национална програма за превенция на хроничните незаразни болести 2014-2020 г. (НППХНБ). В областта на Програмата са заложени превенцията и профилактиката на незаразни хронични заболявания, която включва редица дейности в областта на ограничаване на тютюнопушенето с цел предотвратяване на пропушването, намаляване на здравните рискове в резултат на употребата на тютюневи изделия и пасивното тютюнопушене.

Повече информация за НППХНБ може да бъде намерена на интернет страницата на Министерство на здравеопазването, на приложения линк:

<http://www.mh.government.bg/Articles.aspx?lang=bgBG&pageid=393&currentPage=6&categoryid=5503>

**Член 13** - Реклама, промоция и спонсориране на тютюн

С чл. 35 от Закона за тютюна и тютюневите изделия е въведена императивна забрана за рекламирането на тютюн и тютюневи изделия, като изчерпателно са изброени изключенията, при които рекламата на тези изделия е разрешена. Допуска се рекламирането на тютюн и тютюневи изделия:

* на територията на предприятия, където се произвеждат тютюн или тютюневи изделия, и обектите, в които се извършва търговия с тютюн и тютюневи изделия;
* чрез използването на търговска марка, когато в рекламата не участват лица под 18 години и тя не е предназначена или насочена към тях;
* на места или мероприятия, на които достъпът на лица под 18 години е забранен;
* само до публикации в пресата и в други печатни издания и чрез услугите на информационното общество, които са: предназначени изключително за професионалисти в областта на търговията с тютюн и тютюневи изделия или за лица, чийто основен предмет на дейност е производството или търговията с тютюн и тютюневи изделия, и които са отпечатани или публикувани в трета държава и не са предназначени за пазара на държава членка на Европейския съюз, и на други държави – страни по Споразумението за Европейското икономическо пространство.

При всяка реклама на тютюневи изделия следва да бъдат спазени и изискванията на Член 13 от Рамковата конвенция за контрол на тютюна, а именно: да не се популяризира тютюневото изделие чрез употребата на подвеждащи, неистинни, заблуждаващи, склонни да създадат погрешно впечатление средства по отношение на неговите характеристики, здравни последици, рискове и емисии; всяка реклама да е придружена от здравни и други подходящи предупреждения или послания и да е ограничена употребата на преки и косвени стимули, които насърчават закупуването на тютюневи продукти от населението.

Освен това, при рекламирането следва да бъдат спазени и изискванията на специалните закони, в които се уреждат хипотези за рекламиране, като например Закона за радиото и телевизията.

Въведена е и забрана за спонсориране от лица, чийто основен предмет на дейност е производството или търговията с тютюн и тютюневи изделия, на радио- и телевизионни предавания, както и на събития или дейности, които се провеждат в няколко държави членки на Европейския съюз, и в други държави – страни по Споразумението за Европейското икономическо пространство, или имат по друг начин трансграничен ефект.

Член 15 - **Незаконна търговия с тютюневи изделия**

За реализиране на ефективен митнически контрол и надзор върху нелегалното разпространение на тютюневи изделия през 2013 г. от Агенция „Митници” е изготвено ръководство за анализ на риска в областта на борбата с нелегалната търговия с тютюневи изделия. Извършва се анализ на риска на стратегическо, тактическо и оперативно ниво и се прилагат мерки за противодействие.

Разработена и е внедрена нова автоматизирана информационна система за контрол на акцизните стоки (БАЦИС). Системата е внедрена през 2012 г. и понастоящем се доразработва и усъвършенства.

След приемането на България за пълноправен член на Европейския съюз (01.01.2007 г.) Агенция „Митници” започна да прилага Европейските споразумения за сътрудничество с тютюновносителите и тютюнопроизводителите. На национално ниво в периода 2008 – 2010 г. са изготвени, приети и се прилагат меморандуми за сътрудничество с тези транснационални компании.

Освен с международните компании в периода 2005 г. – 2008 г. са подписани и актуализирани меморандуми за сътрудничество с няколко регионални тютюневи компании. Към настоящия момент са в ход преговори за подписване на нови споразумения на регионално ниво.

В борбата с контрабандата и нелегалната търговия с тютюневи изделия е създадена организация и се работи в тясно сътрудничество с митническите администрации на държавите-членки на ЕС и на съседните трети страни.

Член 16 - **Продажби на и от малолетни и непълнолетни лица**

Законът за тютюна и тютюневите изделия въвежда забрана за продажбата на тютюневи изделия: на и от лица под 18 години (чл. 30, ал. 2, т. 2), в насипно състояние на отделни късове или бройки и отворени опаковки, на пури и пурети, върху които няма облепен акцизен бандерол, освен в случаите при продажба на ръчно свити пури (чл. 30, ал. 2, т. 10), от автомати за продажба на тютюневи изделия и от щандове за самообслужване (чл. 30, ал. 2, т. 11) и на спортни прояви и обществени мероприятия, организирани за деца и ученици (чл. 30, ал. 2, т. 16).

В случаите на нарушение по чл. 30, ал. 2, т. т. 2, 10, 11 и 16 от Закона за тютюна и тютюневите изделия е предвидено административно наказание - глоба или имуществена санкция.

Член 17 - **Правителствена подкрепа за прилагане на икономически осъществими алтернативни дейности и Член 18 – Защита на околната среда**

Възможности за учредяване на групи и организации на производители на земеделски алтернативни на тютюна продукти и кандидатстване по схемите за директни плащания и мерките от Програмата за развитие на селските райони, които ще се прилагат в периода 2015-2020 г. Създадени са условия за преминаване към алтернативна земеделска дейност с оглед заместване на тютюна с друга земеделска култура или друг вид стопанска дейност.

Преходната национална помощ за тютюн, необвързана с производството, прилагана от 2015 г. ще подпомогне доходите на земеделските стопани, отглеждащи тютюн, при преминаване към алтернативна земеделска дейност.